Twee sterf in heli-ongeluk in Limpopo - Maroela Media
Kol. Ronel Otto, polisiewoordvoerder in Limpopo, het gesê die ongeluk het naby Bochum gebeur. "Volgens voorlopige inligting was die helikopter besig om antennas in die Blouberg-bergreeks te installeer, toe die helikopter tegniese probleme ondervind en in 'n paal vasgevlieg het. Die helikopter het neergestort en in vlamme uitgebars," het sy gesê.
Twee mense is op die toneel dood en 'n derde is ernstig beseer en na 'n hospitaal gehaas.
Russel Meiring, woordvoerder van ER24, het gesê die brand is met paramedici se aankoms op die toneel reeds deur die plaaslike brandweerdienste geblus. Drie omstanders is op die toneel behandel vir geringe tot matige beserings nadat hulle deur wrakstukke getref is. Hulle is deur die provinsiale nooddienste na 'n hospitaal geneem, het Meiring gesê.
Volgens Otto het die ongeluk in 'n baie afgeleë gebied gebeur en is dit dus moeilik om in hierdie stadium meer inligting te bekom.